**ДО**

**МИНИСТЕРСКИ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**ОТ**

**ИВАН ИВАНОВ**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно:** Проект на Постановление на Министерския съвет за изменение на Тарифата за таксите, които се събират за преминаване и ползване на републиканската пътна мрежа, приета с Постановление № 370 на Министерския съвет от 2019 г. (Обн., ДВ, бр. 101 от 2019 г., изм., бр. 16 от 2020 г., изм. и попр., бр. 49, бр. 51 и бр. 104 от 2022 г.)

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за изменение на Тарифата за таксите, които се събират за преминаване и ползване на републиканската пътна мрежа (Тарифата), приета с Постановление № 370 на Министерския съвет от 2019 г. (обн., ДВ, бр. 101 от 2019 г.).

Промяната на Тарифата ще бъде в частта, относима към таксата за ползване на пътната инфраструктура от пътни превозни средства (ППС) по Закона за пътищата (ЗП), чл. 10, ал. 1, т. 1 (винетна такса), чл. 10, ал. 1, т. 2 (тол такса), чл. 10, ал. 2 от ЗП за ППС (компенсаторна такса) и чл. 10б, ал. 5 (максимална такса).

Причините, които налагат приемането на проекта на Постановление, са следните:

Предвид последиците от пандемичната обстановка през 2021 и 2022 г. и икономическата криза в национален и европейски мащаб, с оглед облекчаване социалноикономическото положение на гражданите на Република България, Министерски съвет въведе като мярка намаление на размера на винетните такси, като прие Постановление № 142 от 24 юни 2022 г. за изменение на Тарифата за таксите, които се събират за преминаване и ползване на републиканската пътна мрежа.

Със същото ПМС № 142 от 24 юни 2022 г., са приети изменения в Тарифата, относими към тол таксите. С тях бе предвидено поетапно увеличение на размерите на тол таксите за различните категории пътни превозни средства (ППС) над 3.5 т и различните класове пътища (автомагистрали, пътища I и II клас).

Поради сложната икономическа обстановка в страната, се наложи провеждането на работни срещи между представители на Министерство на регионалното развитие и благоустройството, Министерство на транспорта и съобщенията и представители на браншови организации на превозвачите в Република България, на които се взе решение за отлагане увеличението на тол таксите, считано от 01.07.2023 г.

Следва да се подчертае, че пътният сектор в нашата страна от години е недофинансиран. Приходите от таксите за ползване на пътната инфраструктура – винетни и тол, са един от източниците, които се влагат за поддържане на републиканската пътна мрежа. Поради това от изключително значение е да се предприемат мерки за увеличаване на средствата, генерирани от Електронната система за събиране на пътни такси, с което да се осигури устойчиво финансиране на поддържането на републиканската пътна мрежа в съответствие с изискванията на националните и европейските стандарти.

Информация от Световна банка сочи, че инфлацията за последната счетоводна 2024 г., измерена чрез промени в общоевропейския хармонизиран индекс на потребителските цени и без енергията и непреработените храни, публикуван от Комисията (Евростат) в страната, е около 2,8 %.

Отново по данни, предоставени от Банката за последната отчетна година, очакваните приходи от тол такса за настоящата 2025 г. трябва да се увеличат с около 8%. Очакваните приходи от тол такси за 2025 г. с корекция на инфлацията се предвижда да бъдат 654 млн. лв. Това нарастване трябва да се постигне чрез поетапно увеличение на Тарифата от 1 април 2025 г. с 10% (на винетна такса, тол такса и максимална такса) и с последващо увеличение от 10% (тол такса и максимална такса) от 1 септември 2025 г. и с промяна на размера на компенсаторна такса по чл.10, ал. 2 от ЗП, относно тежкотоварните пътни превозни средства.

Предварителна експертна оценка сочи, че така планираното поетапно повишение с 10% на размера на винетната такса, тол таксата и максималната такса е целесъобразно и приемливо от социалноикономическа гледна точка.

На следващо място, с предложения проект на ПМС се предвижда размерът на планираните за съответните категории ППС компенсаторни такси да бъде определен на основата на изчислената за същите категории ППС максимална тол такса. Предвиденото увеличение на тол таксите ще доведе до увеличение на максималните такси по чл.10б, ал. 5 от ЗП. Размерът на предвидените за съответните категории ППС компенсаторни такси обаче ще бъде променен, като се предвижда дължимата компенсаторна такса за съответната категория ППС да бъде в двукратен размер спрямо максималната такса за същата категория ППС.

Предложената методика за определяне на дължимия размер на компенсаторните такси, като същият бъде поставен в зависимост от максималната тол такса, представлява справедлив механизъм за определяне на размерите на компенсаторните такси, които имат подчертан санкционен елемент. Предложената промяна ще бъде в съответствие и с мотивите на Съда на Европейския съюз, изложени по дело С-61/2023 г. относно съразмерността на системата от наказания при незаплащане на пътни такси в Република България, тъй като дължимата, в случай на установено нарушение, компенсаторна такса ще бъде в размер – съразмерен на дължимата такса за максимално възможното изминато разстояние за дадена категория превозни средства.

Проектът на Постановление е насочен към генериране на допълнителни приходи за държавния бюджет, чрез разумно и поетапно увеличаване на размера на пътните такси.

Прогнозите за приходите за периода 2025-2028 г. се базират на реално отчетените пътни такси през 2024 г. с отразен ефект от очакваното увеличението на трафика на тежкотоварни автомобили и предприети мерки за засилване на контрола:

Приходи от винетни такси (електронна винетка) за 2024 г.: 279 401 211 лв.

Приходи от тол такси (маршрутна карта + тол декларации) за 2024 г.: 576 152 260 лв.

Общо приходи от винетни и тол такси за 2024 г.: 855 553 471 лв.

**Подробни изчисления на прогнозните приходи за периода 2025-2028 г.:**

* **Приходи от винетни такси:**

Съгласно действащите размери на пътни такси, валидни за смесената електронна система за пътно таксуване, а именно на база време (електронни винетки) за ППС до 3,5 тона и на база изминато разстояние (тол такса) за ППС над 3,5 тона, данните за закупени електронни винетки:

Очаквана реализация за 2025 г.:

- Януари - Март: 298 000 000 лв./12\*3 = **74 500 000 лв. (без увеличение)**

- Април - Декември: 314 523 419 лв./12\*9 = **235 892 564 лв. (10% увеличение)**

**Общо за 2025 г.: 74 500 000 лв. + 235 892 564 лв. = 310 392 564 лв.**

Ръстът на приходите от винетни такси за 2025 г. спрямо Закон за държавния бюджет на Република България за 2024 г. е с 12 392 564 лв., като за периода 2026-2028 г. на годишна база е с 16 523,0 хил. лв.

**За периода 2026-2028 г.: 314 523 419 лв. годишно.**

* **Приходи от тол такси:**

По отношение на тежкотоварния трафик за периода от 2022 г. до 2024 г. и прогноза за 2025 г. представяме следната информация:

Очаквана реализация за 2025 г.:

- Януари - март: 636 172 317 лв./12\*3 = **159 043 079 лв. (без увеличение)**

- Април - август: 699 789 549 лв. /12\*5 = **291 578 979 лв. (10% увеличение)**

- Септември - декември: 763 406 780 лв./12\*4 = **254 468 927 лв. (20% увеличение )**

**Общо за 2025 г.: 159 043 079 лв.+ 291 578 979 лв.+254 468 927 лв.= 705 090 985 лв.**

Ръстът на приходите от тол такси за 2025 г. спрямо Закон за държавния бюджет на Република България за 2024 г. е със 192 490 985 лв., като за периода 2026-2028 г. на годишна база е с 250 807,0 хил. лв.

**За периода 2026-2028 г.: 763 406 780 лв. годишно.**

В обобщение, очакваните резултати от прилаганета на проекта на акт са приходите от винетни и тол такси да достигнат нива от 1 077 930 199 лв. на годишна база.

Важно е да се подчертае, че посочените изчисления се базират на прогнозни допускания за обема на трафика и предприети мерки за засилване на контрола. Реалните приходи могат да се различават от прогнозираните стойности.

Разчетите от финансовата обосновка са отразени при изготвянето на актуализирания проект на Закон за държавния бюджет на Република България за 2025 г. и актуализираната бюджетна прогноза за периода 2026-2028 г.

Очакваното увеличение на приходите ще бъде целево използвано за финансиране на дейности, свързани с поддържане и развитие на републиканската пътна мрежа, без да се налага допълнително натоварване на държавния бюджет. Това е финансово отговорна и устойчива мярка за осигуряване на необходимите средства за пътния сектор.

Проектът на Постановление на Министерския съвет не предвижда допълнителни разходи/трансфери/други плащания, които да се предлагат за одобрение.

Посочените разчети са отразени при изготвянето на актуализирания проект на Закон за държавния бюджет на Република България за 2025 г. и в актуализираната бюджетна прогноза за периода 2026-2028 г.

Предложеният проект на акт не води до въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът на Решение на Министерския съвет не води до промяна в целевите стойности на показателите за изпълнение, в т.ч. ключовите индикатори по бюджета на МРРБ.

Предложеният проект на акт не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.

На основание чл.26, ал. 4, изр. второ от Закона за нормативните актове, проектът на Постановление на Министерския съвет за изменение на Тарифата за таксите, които се събират за преминаване и ползване на републиканската пътна мрежа, ще бъде публикуван за срок от 14 дни на интернет страниците на Министерството на регионалното развитие и благоустройството и Агенция „Пътна инфраструктура“, както и на Портала за обществени консултации. Срокът за обществени консултации е 14-дневен, поради изключителни обстоятелства, пряко свързани с пълноправното членство на България в Шенгенското пространство по суша от 1 януари 2025 г., а именно: значително увеличение на трафика и ускорено износване на инфраструктурата (увеличение с 6.75% според данни от стационарните контролни точки на Национално тол управление (НТУ) по Граничните контролно-пропускателни пунктове (ГКПП) за януари 2025 г. спрямо януари 2024 г.), инфлационен натиск и неотложна нужда от финансови ресурси за поддръжка, ремонт и повишаване на качеството на пътната инфраструктура. 14-дневен срок е достатъчен за обществено обсъждане и същевременно позволява неотложно приемане на акта, което е в обществен интерес.

Преписката е оформена съгласно изискванията на чл. 35 от Устройствения правилник на Министерския съвет и на неговата администрация.

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагаме Министерският съвет да приеме предложения проект на Постановление на Министерския съвет за изменение на Тарифата за таксите, които се събират за преминаване и ползване на републиканската пътна мрежа, приета с Постановление № 370 на Министерски съвет от 2019 г. (обн., ДВ, бр. 101 от 2019 г.).

**Приложения**:

1. Проект на постановление на Министерския съвет;
2. Финансова обосновка, одобрена от министъра на финансите;
3. Частична предварителна оценка на въздействието;
4. Становище от дирекция „Модернизация на администрацията“;
5. Проект на съобщение за средствата за масово осведомяване;
6. Справка за отразяване на становищата от съгласувателната процедура;
7. Справка за отразяване на становищата, постъпили в процедурата по обществени консултации;
8. Решение на УС на АПИ отразено в Протокол № РД-15-605/25 от 11.03.2025 г.

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО:**

**ИВАН ИВАНОВ**